უნივერსიტეტის ღონისძიებების პორტალი

ილიაუნის ბაკალავრებისა და მაგისტრების გამოსაშვები ცერემონია 2022
2022-07-24 20:00 (Asia/Dubai)
24 ივლისს, 20:00 საათზე, გიწვევთ ილიას სახელმწიფო უნივერსიტეტის 2022 წლის კურსდამთავრებულების გამოსაშვებ ცერემონიაზე.
ლისზე ძლიერი ქარის გამო ჩვენი გეგმები და კურსდამთავრებულთა გამოსაშვები ცერემონიის ადგილმდებარეობა შეიცვალა.
ცერემონია ჩატარდება 24 ივლისს, შეცვლილი ადგილმდებარეობით:

20:00 საათზე გელოდებით ილიას სახელმწიფო უნივერსიტეტის E კორპუსის შიდა ეზოში (ქ.ჩოლოყაშვილის 3/5, ვაკის პარკის მოპირდაპირედ), სადაც გაიმართება ღონისძიების ოფიციალური ნაწილი.

ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი ნინო დობორჯგინიძე.
ტრადიციულად წელსაც ჩავატარეთ კონკურსი და გამარჯვებული კურსდამთავრებულები გამოსაშვებ ცერემონიაზე სიტყვით გამოვლენ.
ოფიციალური ნაწილი კურსდამთავრებულებისთვის ყველაზე დასამახსოვრებელი რიტუალით – ქუდების ცაში ასროლით დასრულდება.

ხოლო, 22:00 საათიდან გელოდებით კლუბში „ხიდი“ (ვახუშტი ბაგრატიონი ხიდი, მარჯვენა სანაპირო), სადაც გაიმართება ღონისძიების მუსიკალური ნაწილი.

კურსდამთავრებულთა საყურადღებოდ: კლუბში მოსახვედრად აუცილებლად იქონიეთ ილიაუნის მანტია, რომლის ადგილზე ჩაბარების შემდეგ მიიღებთ ბეჭედს და მხოლოდ ამის შემდეგ შეძლებთ ღონისძიებაზე დასწრებას.

2022 წელი

ჰიბრიდული კონფერენცია 2022 – კვლევიდან პრაქტიკამდე
2022-07-27 15:31
27-29 ივლისს ილიას სახელმწიფო უნივერსიტეტი უმასპინძლებს საუნივერსიტეტო სწავლების გაუმჯობესების (IUT) პროგრამის მიერ ორგანიზებულ 48-ე ყოველწლიურ საერთაშორისო კონფერენციას „კვლევიდან პრაქტიკამდე“.
კონფერენციაზე მსოფლიოს წამყვანი უნივერსიტეტების მკვლევრები პროფესიული დიალოგის ფორმით ისაუბრებენ შემდეგ საკითხებზე: როგორ გავაუმჯობესოთ სასწავლო პრაქტიკა კვლევის შედეგებზე დაყრდნობით? როგორ ჩავრთოთ სტუდენტები საკუთარი სწავლის პროცესის გაუმჯობესების პროცესში? როგორ შეგვიძლია უკეთ დავეხმაროთ სტუდენტებს ძლიერი და გასაუმჯობესებელი მხარეების იდენტიფიცირებასა და სირთულეებთან გამკლავებაში და სხვ.
კონფერენცია გაიმართება ჰიბრიდულ რეჟიმში.
კონფერენციაზე ვირტუალურად დასწრების მსურველებს ჯერ კიდევ შეუძლიათ გაიარონ რეგისტრაცია ბმულზე: https://bit.ly/3znFrWp
კონფერენციის სრული განრიგი შეგიძლიათ იხილოთ ვებგვერდზე: iutconference.com
2022 წელი

Impact Hub Tbilisi-ს სტარტაპ პრე-აქსელერატორი
2022-09-08 16:21
Impact Hub Tbilisi-ს სტარტაპ პრეაქსელერატორი განახლებული ფორმატით იწყება. 12-კვირიანი პროგრამა მიზნად ისახავს ადრეულ ეტაპზე მყოფი ტექნოლოგიური სტარტაპების განვითარებას და მათთვის ინვესტიციის მოზიდვის შესაძლებლობის გაზრდას.
მონაწილეობის მიღება შეუძლიათ ადრეულ საფეხურზე მყოფ სტარტაპებს, რომლებიც ქმნიან ან ეფუძნებიან ტექნოლოგიებს და მზად აქვთ პირველადი პროტოტიპი (MVP) ან ჩამოყალიბებული სამოქმედო გეგმა მის შესაქმელად.
პრეაქსელერაციის პროგრამაზე განაცხადების მიღება დაწყებულია და გაგრძელდება 18 სექტემბრის ჩათვლით. განაცხადის შესავსებად გადადით ბმულზე: https://bit.ly/3QIcWbT.
13 სექტემბერს, 16:00 საათზე, ონლაინ გაიმართება საინფორმაციო შეხვედრა, რომელზეც დაინტერესებულ პირებს ექნებათ შესაძლებლობა გაიგონ დეტალები პროგრამის შესახებ, გაიცნონ ორგანიზატორები და დასვან პროგრამასთან დაკავშირებული ნებისმიერი შეკითხვა: https://fb.me/e/24U4GOSlL
პრეაქსელერატორი ჩატარდება ჰიბრიდულ ფორმატში (ონლაინ და ოფლაინშეხვედრები), გაგრძელდება 12 კვირა (ოქტომბერი-დეკემბერი 2022) და შედგება შემდეგი ძირითადი კომპონენტებისგან:

3 ინტენსიური ბუტკემპი (2 ქალაქგარეთ, 1 თბილისში);
ინდივიდუალური შეხვედრები მენტორთან (კვირაში 1 დღე, 1 საათი);
ნეთვორქინგი – P2P შეხვედრები, გამოცდილების გაზიარება, მოწვეული სპიკერები, Stand-up-ები;
იმფაქთჰაბის საერთო სამუშაო სივრცით სარგებლობა (მოთხოვნის შესაბამისად);
დემო დღე – მონაწილე სტარტაპები წარდგებიან ინვესტორების წინაშე და საშუალება ექნებათ მოიპოვონ ინვესტიცია სტარტაპის განვითარების და გაფართოების მიზნით.

პროგრამის შესახებ მეტი ინფორმაცია იხილეთ აქ: https://preacceleration.com
2022 წელი

პროექტის „მოსწავლეთა ეროვნული კონფერენცია ვიზუალურ პროგრამირებაში“ მონაწილეთა შესარჩევი კონკურსი
2022-09-08 18:09
ილიას სახელმწიფო უნივერსიტეტი ილიაუნის კიბერლაბორატორია უნილაბსა და კომპიუტერული ტექნოლოგიების სასკოლო ლაბორატორია „ექსპლორიუმთან“ ერთად აცხადებს პროექტის „მოსწავლეთა კონფერენცია“ მონაწილეების შესარჩევ კონკურსს.
კონფერენციაზე მოსწავლეებმა პედაგოგების დახმარებით უნდა წარადგინონ ციფრული პროექტი: სხვადასხვა სირთულის თამაში, ანიმაცია ან ჭკვიანი აპლიკაცია, შექმნილი ვიზუალური პროგრამირების ერთ-ერთ გარემოში, SCRATCH-ში.
პროექტი განკუთვნილია IV-VII კლასების მოსწავლეებისთვის, რომლებმაც საგნის „კომპიუტერული ტექნოლოგიები“ ფარგლებში ან არაფორმალური განათლების ცენტრების დახმარებით შეისწავლეს პროგრამა Scratch-ი და შექმნეს პროექტი.
შერჩეული კონკურსანტები მონაწილეობას მიიღებენ მოსწავლეთა კონფერენციაში. თითოეული მათგანი, ისევე როგორც პედაგოგები, რომლებიც მონაწილეებს რეგისტრაციის პროცესში დაეხმარნენ, დასაჩუქრდებიან ბრენდირებული ნივთებით.
მოსწავლეთა კონფერენცია გაიმართება 23-24 სექტემბერს. პირველი დღე იქნება სრულად დისტანციური, შესაბამისად რეგიონში მცხოვრებ მოსწავლეებს შეუფერხებლად შეეძლებათ პროექტში მონაწილეობა, მეორე დღე კი ილიაუნის სამეცნიერო პიკნიკის ფარგლებში გაიმართება.

ვის შეუძლია პროექტში მონაწილეობა?
IV-VII კლასების მოსწავლეებს, რომლებმაც საგნის ,,კომპიუტერული ტექნოლოგიები“ ფარგლებში ან არაფორმალური განათლების ცენტრების დახმარებით შეისწავლეს პროგრამა Scratch.
პროექტში მონაწილეობისთვის აუცილებელია ვიზუალური პროგრამირების ყველაზე გავრცელებულ გარემოში, SCRATCH-ში, გქონდეთ შექმნილი ციფრული პროექტი: კომპიუტერული თამაში, ინტერაქციული ანიმაცია ან ჭკვიანი აპლიკაცია.

როგორ მივიღო მონაწილეობა პროექტში?
პროექტში მონაწილეობისთვის საჭიროა 2022 წლის 18 სექტემბრის ჩათვლით შეავსოთ სააპლიკაციო ფორმა და ფორმაში მოცემული სატესტო დავალება – ვიდეო ატვირთოთ, რომელშიც მონაწილემ უნდა წარადგინოს საკუთარი თავი და თავისი ციფრული პროექტი.

სააპლიკაციო ფორმა
სარეგისტრაციოდ შეავსე შემდეგი სააპლიკაციო ფორმა: https://bit.ly/3RtkL5v

რატომ უნდა მივიღო მონაწილეობა პროექტში?
მონაწილეობის დადებითი მხარეები:

პროექტში მიღებული გამოცდილებით ბავშვებს უვითარდებათ საპრეზენტაციო უნარები;
პროექტი წაახალისებს თითოეულ მოსწავლეს, გულმოდგინედ მოუსმინონ სკოლაში საგანს „კომპიუტერული ტექნოლოგიები“ და ვიზუალური პროგრამირების შესწავლით განივითარონ ლოგიკა, შემოქმედებითობა, წარმოსახვა და პროექტებზე მუშაობის უნარი;
მოსწავლეები წახალისდებიან, რომ დაეუფლონ თანამედროვე პროფესიას – პროგრამირებას.

მოსწავლეთა კონფერენციის შესახებ
2021-2022 სასწავლო წელს ეროვნულ სასწავლო გეგმას დაემატა ვიზუალური პროგრამირების კომპონენტი. მიუხედავად მცირე დროისა, როგორც „ექსპლორიუმის“ მოსწავლეებმა, ასევე საქართველოს საჯარო და კერძო სკოლების მოსწავლეებმა ბევრი საინტერესო და მნიშვნელოვანი პროექტი შექმნეს.
პროექტი „მოსწავლეთა კონფერენცია“ ილიას სახელმწიფო უნივერსიტეტის, ილიაუნის კიბერლაბორატორია უნილაბისა და კომპიუტერული ტექნოლოგიების სასკოლო ლაბორატორია „ექსპლორიუმის“ ერთობლივი ინიციატივით ეროვნული მასშტაბით ხორციელდება. პროექტი ინოვაციურია და მიზნად ისახავს ტექნოლოგიური სფეროს ყველაზე მოთხოვნადი პროფესიით, პროგრამირებით, დაინტერესებული მოსწავლეების განვითარების ხელშეწყობასა და წახალისებას.
2022 წელი

პირველკურსელების მიღების ცერემონია – WELCOME PARTY 2022
2022-09-24 19:00
ილიას სახელმწიფო უნივერსიტეტის პირველკურსელების მიღების ცერემონია 24 სექტემბერს, 19:00 საათზე, ილიას სახელმწიფო უნივერსიტეტის E კორპუსის შიდა ეზოში გაიმართება.
ღონისძიებას გახსნის და ახალწვეულებს ცხოვრების ახალი ეტაპის დაწყებას ილიას სახელმწიფო უნივერსიტეტის რექტორი, პროფესორი ნინო დობორჯგინიძე მიულოცავს.
ტრადიციულად, ღონისძიების მთავარ სცენაზე წელსაც დავაჯილდოებთ ერთიან ეროვნულ გამოცდებსა და ილიას სახელმწიფო უნივერსიტეტის კონკურსებში წარმატებულ პირველკურსელებს.
დაჯილდოების შემდეგ Bedford Falls-ის ლაივი გაიმართება.
გილოცავთ სასწავლო წლის დაწყებას და გელოდებით!
დრო: 24 სექტემბერი, 19:00 საათი
ადგილმდებარეობა: ილიას სახელმწიფო უნივერსიტეტის E კორპუსის შიდა ეზო, ქ. ჩოლოყაშვილის ქ. N3/5
დასწრება თავისუფალია.
2022 წელი

კონფერენცია „COVID-19 პანდემიისას წინა ხაზზე მომუშავე პირთა ფსიქოსოციალური საჭიროებანი“
2022-09-26 10:00
26 სექტემბერს, 10:00 საათზე, ილიას სახელმწიფო უნივერსიტეტში გაიმართება პროექტის „ცოდნისა და პარტნიორობის გაძლიერება დამხმარე პერსონალის ფსიქიკური ჯანმრთელობისა და ფსიქოსოციალური მხარდაჭერის შესახებ პანდემიის პირობებში“ (IPP) შემაჯამებელი კონფერენცია „COVID-19 პანდემიისას წინა ხაზზე მომუშავე პირთა ფსიქოსოციალური საჭიროებანი“.
კონფერენციაზე წარმოდგენილი იქნება როგორც საერთაშორისო, ისე ადგილობრივი გამოცდილება – პროექტის გუნდის, საქართველოს წითელი ჯვრის საზოგადოების ფსიქიკური ჯანმრთელობისა და ფსიქოსოციალური დახმარების საკოორდინაციო პლატფორმის წევრი სამთავრობო თუ არასამთავრობო ორგანიზაციების წარმომადგენლების, თავად მორეაგირეთა და ილიას სახელმწიფო უნივერსიტეტის მხრიდან.
პროექტი განხორციელდა საქართველოს წითელი ჯვრის, სომხეთის წითელი ჯვრისა და ავსტრიის წითელი ჯვრის ჩართულობით, ილიას სახელმწიფო უნივერსიტეტსა და ინსბრუკის უნივერსიტეტთან პარტნიორობით.
პროექტს ფინანსური მხარდამჭერი იყო ევროკავშირის სამოქალაქო დაცვის მექანიზმი (ECHO) და ავსტრიის განვითარების თანამშრომლობა (ADA).
პროექტის შესახებ სრული ინფორმაცია იხილეთ ბმულზე: Who Cares (whocares-pss.info)

განრიგი

10:00-10:30 მისალმება/გახსნა

I პანელი

10:30-11:00 IPP პროექტის წარდგენა
11:00-11:30 პარტნიორებთან ერთად ჩატარებული კვლევის შედეგები
11:30-12:00 პანდემიის წინა ხაზზე მომუშავე ადამიანთა ყოველდღიურობა და გამოცდილება – საქართველოში ჩატარებული კვლევის შედეგები

ყავის შესვენება

12:00-12:30

II პანელი

12:30-13:00 ხმები ველიდან
13:00-13:30 სტუდენტთა ხმები

ყავის შესვენება

13:30 – 14:30

III პანელი

14:30-16:30 პარტნიორების პერსპექტივა: „Covid-19 პანდემიის ფარგლებში წინა ხაზზე მომუშავე მორეაგირეთა ფსიქოსოციალური საჭიროებანი და რეკომენდაციები“

კონფერენციაზე დასასწრებად საჭიროა წინასწარი რეგისტრაცია.
რეგისტრაციისთვის მიჰყევით ბმულს: https://bit.ly/3xE6IlQ
რეგისტრაციის ბოლო ვადა: 23 სექტემბერი, 17:00 საათი
სამუშაო ენები: ქართული, ინგლისური (უზრუნველყოფილი იქნება სინქრონული თარგმანი ინგლისურ ენაზე)
დრო: 26 სექტემბერი, 10:00 – 16:30 საათი
რეგისტრაციისას მითითებულ საკონტაქტო მისამართზე გამოგეგზავნებათ ღონისძიებაზე დასასწრებად საჭირო ინფორმაცია.
2022

NASA-ს მარშალის ცენტრის ასტრობიოლოგის, რიჩარდ ჰუვერის საჯარო ლექცია
2022-09-28 12:00
28 სექტემბერს, 12:00 საათზე, გაიმართება ცნობილი ამერიკელი ასტროფიზიკოსისა და ასტრობიოლოგის, პროფესორ რიჩარდ ჰუვერის (NASA) საჯარო ლექცია „ასტრობიოლოგია: მიკროფოსილების კვლევა მეტეორიტებში“.
პროფესორი ჰუვერი იკვლევს მეტეორიტების ნივთიერებას, პლანეტების ყინულოვან თანამგზავრებს, კომეტებს და სხვა ციურ სხეულებს ასტრობიოლოგიის ინტერესთა ფარგლებში.
პროფესორი ჰუვერი 15 გამოგონების ავტორია. მის მიერ შექმნილი ოპტიკური ინსტრუმენტები და სისტემები დღემდე გამოიყენება კოსმოსურ მისიებში. არის მრავალი სამეცნიერო წიგნისა და სტატიის ავტორი.
პროფესორი ჰუვერი ამჟამად სამუშაო ვიზიტით იმყოფება ილიას სახელმწიფო უნივერსიტეტის პროფესორთან, ირაკლი სიმონიასთან.
დრო: 28 სექტემბერი, 12:00 საათი
ადგილმდებარეობა: T 102 აუდიტორია, ილიას სახელმწიფო უნივერსიტეტის ტექნოლოგიების კორპუსი (ქ. ჩოლოყაშვილის გამზ. N3/5)
სამუშაო ენა: ინგლისური
დასწრება თავისუფალია.
2022 წელი

სანდრო ასათიანის წიგნის სახელოსნო ილიაუნის სამეცნიერო პიკნიკზე
2022-10-01 13:30
1-ელ ოქტომბერს, 13:30-15:00 საათამდე, ილიაუნის სამეცნიერო პიკნიკზე სანდრო ასათიანის წიგნის სახელოსნო უმასპინძლებს 5-9 წლის ბავშვებს. პატარებს შეუძლიათ გაეცნონ „სანდროს წიგნებს“.
შეხვედრაზე ილიაუნის კიბერლაბორატორია უნილაბის დირექტორი, პროფესორი სანდრო ასათიანი ბავშვებს წაუკითხავს საკუთარ წიგნებს და მათთან გაიმართება დისკუსია. პატარებს დაურიგებენ გასაფერადებლებს, რომლებზეც გამოსახული იქნებიან წიგნის ის გმირები, რომლებსაც ავტორთან შეხვედრაზე გაიცნობენ.
დრო: 1 ოქტომბერი, 13:30-15:00 საათი
სამუშაო ენა: ქართული
ადგილმდებარეობა: ქ. ჩოლოყაშვილის გამზ. N3/5, ილიას სახელმწიფო უნივერსიტეტის ალექსანდრე ქართველის სამკითხველო დარბაზი, T402
2022 წელი

ასტრონომიისა და ასტროფიზიკის შესახებ – ილიაუნის სამეცნიერო პიკნიკზე
2022-10-01 15:00
1-ელ ოქტომბერს, 15:00-15:30 საათამდე, ილიაუნის სამეცნიერო პიკნიკზე ბავშვებს უმასპინძლებს ასტრონომი, პროფესორი გია ჯავახიშვილი, რომელიც უამბობს ამბებს ასტრონომიასა და ასტროფიზიკაზე:

ასტრონომიისა და ასტროფიზიკის მოკლე ისტორიას;
როგორ ზომავენ კოსმოსურ მანძილებს;
ზოგიერთი სახიფათო კოსმოსური მოვლენის შესახებ;
ციური სხეულების ევოლუციის, საინტერესო ციური ობიექტებისა და მათზე დაკვირვების შესახებ;
ჯეიმს ვების კოსმოსურ ტელესკოპზე და რით სჯობია ის ჰაბლის ტელესკოპს.

დრო: 1 ოქტომბერი, 15:00-15:30 საათი
სამუშაო ენა: ქართული
ადგილმდებარეობა: ალექსანდრე ქართველის სამკითხველო დარბაზი, ქაქუცა ჩოლოყაშვილის გამზირი #3-5, ილიაუნის ტექნოლოგიების კორპუსი, T402
2022 წელი

1-2 ოქტომბერს გაიმართება DevOps Con Tbilisi 2022 ტექნოლოგიური კონფერენცია
2022-10-01 15:25
1-2 ოქტომბერს DevOps Con Tbilisi 2022 ტექნოლოგიურ კონფერენცია გაიმართება, რომლის მთავარი აკადემიური პარტნიორია ილიას სახელმწიფო უნივერსიტეტი. DevOps Georgia-ს გუნდი მესამედ მართავს ამ ღონისძიებას. წელს მისი გენერალური სპონსორები არიან საქართველოს ბანკი და კომპანია Data Art.
რა არის DevOps?
DevOps IT პროექტების მართვისა და საბოლოო პროდუქტის ავტომატიზებულ მიწოდებაზე გათვლილი ტექნოლოგიებისა და მიდგომების ერთობლიობაა, რომელიც დეველოპერებს საშუალებას აძლევს, სწრაფად შექმნან და დახვეწონ სხვადასხვა აპლიკაცია. სწორედ DevOps ტექნოლოგიები აჩქარებს ყოველდღიურად ახალი პროგრამული უზრუნველყოფის შექმნას და უკვე არსებულს ხვეწს და ახალი ფუნქციონალით ამდიდრებს.
რას გვთავაზობს DevOps Con Tbilisi 2022?
კონფერენცია ქმნის ერთიან პლატფორმას, რომელზეც IT სფეროს სპეციალისტებს ეძლევათ საუბრისა და DevOps, IaC თუ SecOps მიმართულებით პრაქტიკული თუ თეორიული გამოცდილების სტუმრებისთვის გაზიარების საშუალება.
DevOps Con Tbilisi 2022 აერთიანებს პროგრამული უზრუნველყოფის ინჟინრებს, არქიტექტორებს, ტესტერებს, სისტემურ და ქსელის ადმინისტრატორებს, ინფრასტრუქტურის მმართველებს, სისტემურ ინტეგრატორებს, კიბერ-უსაფრთხოების ოფიცრებს და, ზოგადად, ტექნოლოგიური სამყაროს წარმომადგენლებს, რომლებიც პროგრამულ პროდუქტებს ქმნიან, ნერგავენ და უზრუნველყოფენ შესაბამისი ინფრასტრუქტურის მდგრადობას.
კონფერენციის ძირითადი თემებია: მიკროსერვისები, პროგრამული უზრუნველყოფის ავტომატური დანერგვის პროცესების გამართვა, მონიტორინგი და ანალიტიკა, ღრუბლოვანი და ლოკალური ინფრასტრუქტურის მართვა, როგორც კოდის, DevOps დიდი მონაცემების სისტემებისთვის, QA Automation და სხვა აქტუალური ტექნოლოგიური საკითხები.
2022 წლის კონფერენციის ძირითადი მიზანია უკრაინელი ხალხისა და IT სფეროს პროფესიონალთა მხარდაჭერა მიმდინარე კონფლიქტში.
კონფერენციაში მონაწილეობას მიიღებს უკრაინის ციფრული ტრანსფორმაციების სამინისტრო.
კონფერენციაში მონაწილეობას მიიღებს უკრაინის ციფრული ტრანსფორმაციების სამინისტროს და პრეზიდენტ ზელენსკის მიერ წამოწყებული ფონდების მოზიდვის პლატფორმა UNITED24
წარმომადგენლები:

ევგენი გორბაჩოვი – პროდუქტის მთავარი ოფიცერი, DIIA, უკრაინის ციფრული ტრანსფორმაციის სამინისტრო
იაროსლავა გრესი – პლატფორმის კოორდინატორი, U24

რა არის საჭირო კონფერენციაზე დასასწრებად?
DevOps Con Tbilisi 2022-ზე დასწრება თავისუფალია და მასზე მოსახვედრად საჭიროა მარტივი სარეგისტრაციო ფორმის შევსება. სარეგისტრაციო ფორმა შეგიძლიათ იხილოთ კონფერენციის ვებგვერდზე.
DevOps Con Tbilisi 2022 ტექნოლოგიურ კონფერენციას უმასპინძლებს Amazon Web Services აკადემიური პარტნიორი ილიას სახელმწიფო უნივერსიტეტი
დამატებითი ინფორმაციისთვის:
DevOps Con Tbilisi 2022-თან დაკავშირებული დეტალური ინფორმაცია, მათ შორის კონფერენციის პროგრამა და ინფორმაცია მომხსენებლების შესახებ შეგიძლიათ იხილოთ ვებგვერდზე — https://devopscontbilisi.eu/
2022 წელი

ახლო კოსმოსისა და მზე-დედამიწის კავშირების შესახებ – ილიაუნის სამეცნიერო პიკნიკზე
2022-10-01 15:30
1-ელ ოქტომბერს, 15:30-16:00 საათამდე, ილიაუნის სამეცნიერო პიკნიკზე უფროსკლასელებს უმასპინძლებს ილიაუნის ასოცირებული პროფესორი მაია თოდუა, რომელიც მათ კოსმოსში მიმდინარე მოვლენის – კოსმოსური ამინდის შესახებ მოუყვება.
ახლო კოსმოსი დიდ გავლენას ახდენს დედამიწასა და მის ატმოსფეროზე. დღეს კაცობრიობის ცხოვრება წარმოუდგენელია კომუნიკაციების, სანავიგაციო სისტემების, დედამიწის თანამგზავრების გარეშე. მათი ფუნქციონირება კი დამოკიდებულია მზესა და ახლო კოსმოსში მიმდინარე მოვლენებზე, რომლებიც ასევე მოქმედებენ ატმოსფერო-იონოსფეროზე, რასაც კოსმოსურ ამინდს უწოდებენ. კოსმოსური ამინდი ძალზე ცვალებადია, ამიტომ მნიშვნელოვანია მისი შესწავლა. ილიას სახელმწიფო უნივერსიტეტში მიმდინარეობს სამეცნიერო კვლევები ამ დარგში. ილიაუნი ერთადერთი უნივერსიტეტია საქართველოში, რომელშიც ამ მიმართულების სასწავლო პროგრამები არსებობს.
დრო: 1 ოქტომბერი, 15:30-16:00 საათი
სამუშაო ენა: ქართული
ადგილმდებარეობა: ალექსანდრე ქართველის სამკითხველო დარბაზი, ქაქუცა ჩოლოყაშვილის გამზირი #3-5, ილიაუნის ტექნოლოგიების კორპუსი, T402
2022 წელი

როგორ შევიმეცნებთ სამყაროს – ილიაუნის სამეცნიერო პიკნიკზე
2022-10-01 17:00
1-ელ ოქტომბერს,17:00-17:30 საათამდე, ილიაუნის სამეცნიერო პიკნიკზე ილიაუნის პროფესორი თინათინ კახნიაშვილი უფროსკლასელებს გრავიტაციული ტალღებით აღქმულ სამყაროს დაბადებაზე ესაუბრება.
ცივილიზაციის დასაბამიდან მსოფლმხედველობისთვის ერთ-ერთი უმნიშვნელოვანესი გამოწვევა იყო და არის შეკითხვა „როგორ წარმოიქმნა?“
დღევანდელი სამყარო თითქმის 14 მილიარდი წლისაა და ის, რომ დღეს მეცნიერება გვთავაზობს მიდგომას, როგორ შევიმეცნოთ ახლად დაბადებული სამყარო (წამის მემილიონედის ასაკის სამყარო), შეიძლება ფანტასტიკად მივიჩნიოთ. თუმცა ეს რეალობაა: 2015 წელს გრავიტაციული ტალღების აღმოჩენამ აქამდე უხილავს ფარდა ახადა და სრულიად ახალი უპრეცედენტო პერსპექტივები დასახა სამყაროს შესაცნობად.
ილიას სახელმწიფო უნივერსიტეტის მკვლევრები და მათი ამერიკელი კოლეგები უფროსკლასელებს გააცნობენ ლექციების ახალ კურსს თანამედროვე კოსმოლოგიის შესახებ – „საბუნებისმეტყველო მეცნიერებათა პოპულარიზაცია ზოგადსაგანმანათლებლო სკოლაში: შევიმეცნოთ ჩვენი სამყარო“.
დრო: 1 ოქტომბერი,17:00-17:30 საათი
სამუშაო ენა: ქართული
ადგილმდებარეობა: ალექსანდრე ქართველის სამკითხველო დარბაზი, ქაქუცა ჩოლოყაშვილის გამზირი #3-5, ილიაუნის ტექნოლოგიების კორპუსი, T402
2022 წელი

ნინო შარიქაძის საჯარო მოხსენება პროექტის ''Alumni Talks'' ფარგლებში
2022-10-03 14:00
3 ოქტომბერს, 14:00 საათზე, ილიას სახელმწიფო უნივერსიტეტის სადოქტორო პროგრამის კურსდამთავრებული ნინო შარიქაძე საერთაშორისო სადოქტორო სკოლის პროექტის ”Alumni Talks” ფარგლებში წაიკითხავს საჯარო მოხსენებას თემაზე „ადრენალურ ჯირკვაში სტეროიდული ჰორომების რეგულაცია სიგმა-1 რეცეპტორის მიერ“.
მოხსენების შესახებ
სტრესი ცნობილი რისკფაქტორია წამალ-დამოკიდებულებისა და მისი რეციდივის მიმართ მოწყვლადობის განვითარებაში. სტრესი იწვევს კორტიკოტროპინ რილიზინგ ფაქტორის გამონთავისუფლების ცვლილებებს თავის ტვინში, რაც, თავის მხრივ, გავლენას ახდენს წამალ-დამოკიდებულებაზე. ამასთან ნანახია, რომ სტრესი მოქმედებს დამოკიდებულების ციკლის სამივე სტადიაზე – ჭარბი სმა/ინტოქსიკაცია, გადაჩვევა/ნეგატიური ეფექტი და პრეოკუპაცია/მოლოდინი, რომლებიც ცხოველში იწვევს ემოციურ ალოსტატურ დატვირთვასა და მდგომარეობას, რაც შემდგომ აყალიბებს დამოკიდებულების მზარდ მოტივაციურ პათოლოგიას. სიგმა-1 რეცეპტორი (Sig-1R) წარმოადგენს მიტოქონდრიასთან ასოცირებულ ენდოპლაზმური ბადის (ებ) მემბრანებზე (MAMs) არსებულ ცილა-შაპერონს, რომელიც ინოზიტოლ-1,4,5, ტრიფოსფატ-ის რეცეპტორებთან (IP3Rs) ინტერაქციით ებ-სა და მიტოქონდრიას შორის Ca 2+ -ის მიმოცვლის მოდულაციას უწყობს ხელს. Sig-1R ჭარბად ექსპრესირდება ცენტრალურ ნერვულ სისტემასა და თავის ტვინის ისეთ რეგიონებში, რომლებიც ჩართულია ემოციებსა და ნეიროფსიქიატრიულ აშლილობებში, ხოლო აგონისტები წარმოადგენს წამალთა იმ კლასს, რომელიც გამოიყენება დეპრესიისა და შფოთვების სამკურნალოდ. პრეკლინიკური კვლევებით ნანახია, რომ მხოლოდ Sig-1R-ის აქტივაცია საკმარისია ანტიდეპრესანტული ეფექტის მისაღებად. ეს ეფექტი ცხადყო ადამიანებზე ჩატარებულმა პრეკლინიკურმა კვლევებმაც, რა დროსაც ნახეს, რომ Sig-1R-ის აგონისტები ავლენს ძლიერ ანტიდეპრესანტულ ეფექტს. ყოველივე ზემოთ თქმულიდან გამომდინარე, კვლევის მიზანია Sig-1R-ის როლის შესწავლა სტრესსა და სტრესის საპასუხო მოლეკულურ მექანიზმებში, აგრეთვე თირკმელზედა ჯირკვლიდან სტრესული ჰორმონების (მაგ. კორტიკოსტერონი) გამოყოფასა და სინთეზში.
მომხსენებლის შესახებ
2013 წელს ნინო შარიქაძეს მიენიჭა ბიოფარმაციის მაგისტრის ხარისხი ილიას სახელმწიფო უნივერსიტეტში. 2018 წელს მან წარმატებით დაიცვა სადოქტორო დისერტაცია საბუნებისმეტყველო მეცნიერებებისა და საინჟინრო ფაკულტეტზე და მიენიჭა სიცოცხლის შემსწავლელ მეცნიერებათა დოქტორის აკადემიური ხარისხი მოლეკულური ბიოტექნოლოგიისა და ბიოქიმიის პროგრამის მიმართულებით. მის სადისერტაციო სამეცნიერო კვლევით ნაშრომში შესწავლილია ფლავონოიდ ნობილეტინის მოქმედება მიტოქონდრიულ ბიოენერგეტიკაზე. დოქტორანტურის პერიოდში გამოაქვეყნა ორი სამეცნიერო პუბლიკაცია მაღალ იმპაქტიან რეფერირებად ჟურნალებში.
2015-2016 წლებში ნინო შარიქაძემ მონაწილეობა მიიღო ბორდოს უნივერსიტეტისა და ილიას სახელმწიფო უნივერსიტეტის სადოქტორო გაცვლით პროგრამაში MID Erasmus Mundus, რომლის ფარგლებშიც სადოქტორო კვლევის ნაწილი შეასრულა უჯრედის ენერგეტიკული მეტაბოლიზმის ლაბორატორიაში, (ბორდო, საფრანგეთი).
2013-დან 2019 წლამდე მუშაობდა მკვლევრად ილიას სახელმწიფო უნივერსიტეტის ქიმიური ბიოლოგიის ინსტიტუტში. 2019 წლიდან კი იყო ამერიკის ჯანმრთელობის ეროვნული ინსტიტუტის პოსდოკი (NIDA, NIH).
დრო: 3 ოქტომბერი, 14:00 საათი
ადგილმდებარეობა: T 102 აუდიტორია, ტექნოლოგიების კორპუსი (ქ. ჩოლოყაშვილის გამზ. N3/5)
სამუშაო ენა: ქართული
დასწრება თავისუფალია.
2022 წელი

ბავშვებში მეტყველების აპრაქსიის მართვა – დორა კნეჟევიჩის ლექციები
2022-10-05 13:22
5-6 ოქტომბერს, 15:00 საათზე, ილიას სახელმწიფო უნივერსიტეტში ERASMUS-ის გაცვლითი პროგრამების ფარგლებში ლექციებს წაიკითხავს ზაგრების უნივერსიტეტის ლექტორი დორა კნეჟევიჩი.

5 ოქტომბრის ლექციის თემაა „ბავშვთა მეტყველების აპრაქსია – დიაგნოზთან დაკავშირებული თანამედროვე კვლევები“;
6 ოქტომბრის ლექციის თემაა „ბავშვთა მეტყველების აპრაქსია მტკიცებულებებზე დაფუძნებული მიდგომები, კვლევებისა და სხვადასხვაგვარი ჩარევების შედეგების მიმოხილვა“.

ლექციები განკუთვნილია ილიას სახელმწიფო უნივერსიტეტის კომუნიკაციის, ენისა და მეტყველების თერაპიის სამაგისტრო პროგრამის სტუდენტებისა და საქართველოს ენისა და მეტყველების (სემთა) ასოციაციის წევრებისათვის.
სამუშაო ენა: ინგლისური
დრო: 5-6 ოქტომბერი, 15:00 საათი
ადგილმდებარეობა: A 103 აუდიტორია, ილიას სახელმწიფო უნივერსიტეტი, ი. ჭავჭავაძის გამზ. N32
2022 წელი

აშშ-ის საელჩოს დემოკრატიის მცირე გრანტების პროგრამის მხარდაჭერილი პროექტის პრეზენტაცია
2022-10-07 18:00
7 ოქტომბერს, 18:00 საათზე, წიგნის სახლში „ლიგამუსი“ გაიმართება საქართველოში ამერიკის შეერთებული შტატების საელჩოს დემოკრატიის მცირე გრანტების პროგრამის მიერ მხარდაჭერილი პროექტის „საჯარო სფეროს რეკონსტრუქცია საქართველოში“ პრეზენტაცია.
პროექტის მიზანია, ხელი შეუწყოს უნივერსიტეტის, როგორც საჯარო სფეროს მნიშვნელოვანი აქტორის, როლის გაზრდას საზოგადოებრივი ინტერესის მქონე საკითხების დაყენების, განხილვისა და გადაწყვეტის საქმეში.

პროგრამა
18:00-18:20 მისალმება

პროფ. ნინო დობორჯგინიძე, ილიას სახელმწიფო უნივერსიტეტის რექტორი
კრისტოფერ ანდერსონი, ამერიკის საელჩოს კულტურის ატაშე

18:20-19:00 პროექტის წარდგენა

პროფ. გიგა ზედანია, ილიას სახელმწიფო უნივერსიტეტის უმაღლესი კვლევების ცენტრის დირექტორი

სამუშაო ენა: ქართული, ინგლისური (უზრუნველყოფილი იქნება სინქრონული თარგმანი)
დასწრება: თავისუფალი

2022 წელი

სემინარი: „მალაი-ინდონეზიის არქიპელაგის ისლამიზაცია: ძირითადი თეორიები და თანამედროვე მიდგომები“
2022-10-11 16:00
11 ოქტომბერს მალაიზიის ტექნოლოგიური უნივერსიტეტის პროფესორი, გ. წერეთლის აღმოსავლეთმცოდნეობის ინსტიტუტის მოწვეული მკვლევარი, ტატიანა დენისოვა, აღმოსავლეთმცოდნეობის ინსტიტუტის მუდმივმოქმედ სემინარზე წაიკითხავს მოხსენებას „მალაი-ინდონეზიის არქიპელაგის ისლამიზაცია: ძირითადი თეორიები და თანამედროვე მიდგომები“.
ანოტაცია
მალაი-ინდონეზიის არქიპელაგის მოსახელობაში ისლამის გავრცელებამ გამოიწვია ცვლილებები არა მხოლოდ რელიგიურ, არამედ ინტელექტუალურ, სოციალურ და ეკონომიკურ ცხოვრებაშიც. ფუძემდებლური საკითხები, როგორებიცაა, მაგალითად, ვინ შემოიტანა ისლამი; საიდან შემოვიდა; რა დროიდან იწყება მისი გავრცელება – ჯერ კიდევ საკამათოა.
მალაი-ინდონეზიის არქიპელაგზე ისლამის გავრცელების შესახებ ხუთი თეორია არსებობს. თითოეული მათგანი საკუთარი გზით ცდილობს პასუხების მოძიებას. არსებობს მალაიელი მუსლიმი მეცნიერების სხვადასხვა თანამედროვე დისკურსი, რომლებიც საკუთარ შეფასებას აძლევენ ამ თეორიებს და გამოთქვამენ თავიანთ არგუმენტებს რეგიონის ისლამიზაციის ისტორიაზე. უახლესი თანამედროვე მიდგომა ჩამოყალიბებულია პროფესორ ს.მ.ნ. ალ-ატასი.
დრო: 11 ოქტომბერი, 16:00-17:30
მისამართი: ილიას სახელმწიფო უნივერსიტეტის S კორპუსი, აკად. გ. წერეთლის 3, აკად. თამაზ გამყრელიძის სხდომათა დარბაზი (ოთახი 201/202)
სამუშაო ენა: ინგლისური
დასწრება თავისუფალია
2022 წელი

ERASMUS+ საინფორმაციო შეხვედრა ილიაუნის სტუდენტებისათვის
2022-10-13 14:00
13, 14 და 15 ოქტომბერს აღინიშნება ერაზმუსის საერთაშორისო დღეები!
ამასთან დაკავშირებით 13 ოქტომბერს, ხუთშაბათს, 14:00 საათზე ილიას სახელმწიფო უნივერსიტეტის საერთაშორისო ურთიერთობების სამსახურის ორგანიზებით გაიმართება საინფორმაციო შეხვედრა ილიაუნის სტუდენტებისათვის Erasmus+ გაცვლითი პროგრამის შესაძლებლობების შესახებ.
ადგილმდებარეობა: G106, ქ. ჩოლოყაშვილის გამზ. 3/5.
დრო: 13 ოქტომბერი 14:00.
დამატებითი კითხვების შემთხვევაში შეგიძლიათ დაუკავშირდეთ:
საერთაშორისო ურთიერთობების სამსახური
ქაქუცა ჩოლოყაშვილის გამზირი 3/5, ოთახი E120
☏ 995 322 220009-367
erasmusplus@iliauni.edu.ge

იდეიდან კომპანიამდე: 5 მთავარი ინგრედიენტი წარმატებისთვის – კარინა სოტნიკის საჯარო ლექცია
2022-10-13 18:00
13 ოქტომბერს, 18:00 საათზე, ილიას სახელმწიფო უნივერსიტეტის ორგანიზებით, უნივერსიტეტის შესაძლებლობების განვითარების პროგრამის ფარგლებში, გაიმართება WorldUpstart-ის დამფუძნებლისა და აღმასრულებელი დირექტორის კარინა სოტნიკის საჯარო ლექცია თემაზე: „იდეიდან კომპანიამდე: 5 მთავარი ინგრედიენტი წარმატებისთვის“.
კარინა სოტნიკის შესახებ
კარინა სოტნიკი არის სერიული ანტრეპრენერი, მენტორი და მრჩეველი, რომელსაც აქვს სამეწარმეო ეკოსისტემის შექმნის მრავალწლიანი გამოცდილება. მან დააარსა AppItUP Challenge, ციფრული აქსელერატორი ახალი მობილური ტექნოლოგიებისთვის, რის შედეგადაც შეიქმნა 19 ახალი კომპანია. ამ უკანასკნელში იგი ხელმძღვანელობდა Life Science-ის კომერციალიზაციის პროგრამას 22 მონაწილე უნივერსიტეტთან ერთად და შექმნა უახლესი MedTech აქსელერატორი, რომელიც ორიენტირებულია აშშ-ს ბაზარზე შესვლაზე. გასული ათწლეულის განმავლობაში კარინამ ასევე შექმნა და განავითარა WorldUpstart, საკონსულტაციო კომპანია, რომელსაც აქვს 2 მთავარი მისია: ჯანდაცვის გლობალური კომპანიების დახმარება აშშ-ს ბაზარზე შესვლაში და აკადემიური ინსტიტუტების დახმარება აშშ-სა და მის გარშემო.
შეხვედრას მოდერაციას გაუწევს: თინი მამუჩაშვილი, ილიას სახელმწიფო უნივერსიტეტის Zoomout-ის მენეჯერი.
„საერთაშორისო განათლების ამერიკული საბჭოები” 2021 წლის სექტემბრიდან საქართველოში აშშ-ის საელჩოს ფინანსური მხარდაჭერით ახორციელებს „უნივერსიტეტების შესაძლებლობების განვითარების პროგრამას“ (UCBP), რომელიც მიზნად ისახავს საქართველოს უმაღლეს საგანმანათლებლო დაწესებულებებში სამეწარმეო კულტურის განვითარებას, ტექნოლოგიების კომერციალიზაციის პროცესის ხელშეწყობასა და უნივერსიტეტების, ბიზნესისა და სამთავრობო სტრუქტურების თანამშრომლობის გაძლიერებას.
მიმდინარე წლის ოქტომბერ-ნოემბერში, პროექტში ჩართული უნივერსიტეტები და სამთავრობო ორგანიზაციები ამერიკელ ექსპერტებს უმასპინძლებენ და ერთობლივ პროექტებს განახორციელებენ, რომელიც მიზნად ისახავს ქართულ და ამერიკულ საგანმანათლებლო დაწესებულებებს შორის პარტნიორობის გაღრმავებას, ამერიკული გამოცდილების გაზიარებასა და ინსტიტუტების თემატურ გაძლიერებას.
სამუშაო ენა: ინგლისური
შეხვედრაზე დასასწრებად საჭიროა გაიაროთ წინასწარი რეგისტრაცია 13 ოქტომბერს 15:00 საათამდე.
რეგისტრაციის ბმული: https://bit.ly/3Ev2EIP
დრო: 13 ოქტომბერი, 18:00 საათი
ადგილმდებარეობა: ილიას სახელმწიფო უნივერსიტეტი, G კორპუსის საკონფერენციო დარბაზი, გიორგი წერეთლის ქ. N1
დასწრება შეუძლია ნებისმიერ დაინტერესებულ პირს.
2022 წელი

პროფესორ რევაზ კორინთელის ორტომეულის „დინამიკური ფსიქიატრია“ პრეზენტაცია
2022-10-13 20:00
13 ოქტომბერს, 20:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გაიმართება პროფესორ რევაზ კორინთელის ორტომეულის „დინამიკური ფსიქიატრია“ პრეზენტაცია.
წიგნის პირველ ტომში განხილულია სიღრმის ფსიქოლოგიის წინარე ეტაპი, მისი ძირითადი სკოლები, როგორიცაა: ფროიდის, ადლერის, ჟანეს და ამ მიმართულებების თეორიული პრინციპების საილუსტრაციოდ ნაჩვენებია შესაბამისი კლინიკური შემთხვევები; აგრეთვე ტვინისა და ფსიქიკის მიმართების საკითხი თანამედროვე ნეირომეცნიერების თვალსაზრისით.
მეორე ტომი ეხება კარლ გუსტავ იუნგისა და რობერტო ასაჯოლის ფსიქოთერაპიულ მიმართულებებს. მოკლედ არის მიმოხილული კლასიკური დინამიკური ფსიქიატრიის მომდევნო პერიოდი. აღწერილია მედიტაციის ფორმები და ვიზუალიზაციის სხვადასხვა ტექნიკა. წიგნში ანალიტიკური ფსიქოლოგიის თეორიული პრინციპების საილუსტრაციოდ მოყვანილია იუნგის მიერ აღწერილი კლინიკური შემთხვევები.
ავტორის შესახებ
რევაზ კორინთელი 2006 წლიდან ილიას სახელმწიფო უნივერსიტეტის სრული პროფესორია. იგი 1992 წლიდან არის საქართველოს ფსიქოთერაპევტთა და კლინიკურ ფსიქოლოგთა ასოციაციის თანაპრეზიდენტი, ხოლო 2022 წლიდან – საქართველოს ანალიტიკური ფსიქოლოგიისა და საქართველოს ჯგუფური ფსიქოთერაპიის ასოციაციის პრეზიდენტი. 2005 წელს რევაზ კორინთელი აირჩიეს ამერიკის ჯგუფური ფსიქოთერაპიის ნამდვილ წევრად, ხოლო 2010 წლიდან ამავე ასოციაციის საპატიო წევრია. რევაზ კორინთელი ასევე გახლავთ საერთაშორისო ანალიტიკური ფსიქოლოგიისა და საერთაშორისო ჯგუფური ფსიქოთერაპიის ასოციაციის ნამდვილი წევრი. ვრცელი ბიოგრაფიისთვის მიჰყევით ბმულს: https://faculty.iliauni.edu.ge/arts/revaz-korintheli
დრო: 13 ოქტომბერი, 20:00 საათი.
ადგილმდებარეობა: წიგნის სახლი „ლიგამუსი“, ილია ჭავჭავაძის გამზირი #32.
სამუშაო ენა: ქართული
დასწრება თავისუფალია.
2022 წელი

„ველოსიპედით მთვარეზე“ – ჯუმბერ ლეჟავას შესახებ ფილმის ჩვენება
2022-10-15 13:00
ილიას სახელმწიფო უნივერსიტეტში გაიმართა ჩვენება ფილმისა „ველოსიპედით მთვარეზე“ ველომოგზაურისა და მსოფლიო გინესის მრავალგზის რეკორდსმენის, ჯუმბერ ლეჟავას შესახებ.
2022 წელი

სამუშაო შეხვედრა: Time for Action: the challenge of contract cheating
2022-10-20 12:00
20 ოქტომბერს, 12 საათზე ილიას სახელმწიფო უნივერსიტეტში გაიმართება სამუშაო შეხვედრა თემაზე „Time for Action: the challenge of contract cheating“.
შეხვედრაზე განხილული იქნება ისეთი საკითხები, როგორიც არის ნაშრომის ყიდვის პრაქტიკა უმაღლესი განათლების საფეხურზე; აკადემიური გადაცდომის არსებული ფორმები; აკადემიური კეთილსინდისიერების პრინციპების უზრუნველყოფა საგანმანათლებლო ინსტიტუციების თანამშრომლობის გზით და სხვა.
სპეციალურად ამ შეხვედრისთვის ილიას სახელმწიფო უნივერსიტეტს ეწვევიან კომპანია Turnitin-ის წარმომადგენლები, მათ შორის, ევროპის, ახლო აღმოსავლეთისა და აფრიკის ქვეყნების რეგიონული ვიცეპრეზიდენტი.
სამუშაო შეხვედრა საინტერესო იქნება საგანმანათლებლო დაწესებულების აკადემიური და ადმინისტრაციული პერსონალისთვის, მკვლევრებისთვის. დასწრებისთვის აუცილებელია წინასწარ რეგისტრაცია მოცემულ ბმულზე. დასწრება თავისუფალია და გათვალისწინებულია მცირე ლანჩი.
სამუშაო ენა: ინგლისური
დრო: 20 ოქტომბერი, 12:00 საათი
ადგილმდებარეობა: ქაქუცა ჩოლოყაშვილის გამზირი 3/5, G კორპუსის საკონფერენციო დარბაზი
2022 წელი

ინტერაქტიული გამოფენა: სამყარო. ადამიანი. ინტელექტი
2022-10-21 10:55
გოეთეს ინსტიტუტი, მაქს პლანკის საზოგადოება და ილიას სახელმწიფო უნივერსიტეტი წარმოგიდგენთ გამოფენას „სამყარო. ადამიანი. ინტელექტი”, რომელიც ეძღვნება გერმანიის უახლეს სამეცნიერო მიღწევებს.
ინტერაქტიული გამოფენა მოგვითხრობს კაცობრიობის დიდ საიდუმლოებებსა და მეცნიერული აზროვნების მიღწევებზე.
„სამყარო. ადამიანი. ინტელექტი“ წარმოადგენს მაქს პლანკის საზოგადოების კვლევის შედეგებს, მიმდინარე და სამომავლო კვლევით პროექტებს გერმანიიდან და სვამს ისეთ შეკითხვებს, რომლებიც კაცობრიობის მიერ ჯერ კიდევ პასუხგაუცემელია.
გამოფენის მიზანია ინტერესის გაღვივება მეცნიერებისა და გერმანული ენის მიმართ.
გამოფენა ხუთი თემატური სფეროსგან შედგება: „სამყარო“, „ჰომო საპიენსის გზა“, „ჩვენი ტვინი“, „ცხოვრება ანთროპოცენში“ და „ხელოვნური ინტელექტი“. თითოეულ მოდულში არის ინსცენირების ელემენტი: მაგალითად, მონიტორი „ფეისმორფინგისთვის”, ატმოსფერული გარსი, რომელიც აჩვენებს დისტანციებს გალაქტიკაში ან თაროები სხვადასხვა ლაბორატორიული ჭურჭლით.
გამოფენაზე გაეცნობით ბევრ საინტერესო სამეცნიერო სიახლეს. QR კოდების მეშვეობით გადახვალთ ვიდეოების, სურათებისა და პოდკასტების სახით წარმოდგენილ დამატებით მასალაზე.
გამოფენა ძირითადად გამიზნულია მოსწავლეებისა და სტუდენტებისთვის, რომლებიც სწავლობენ გერმანულ ენას და აინტერესებთ მეცნიერება. თუმცა გამოფენაზე მოსვლა შეუძლიათ სხვა დაინტერესებულ პირებსაც.

რეგისტრაცია
დასწრება თავისუფალია ნებისმიერი მსურველისათვის 25 ოქტომბრიდან 29 ნოემბრამდე, ორშაბათიდან პარასკევის ჩათვლით, 10:00-დან 17:00 საათამდე.
მნახველთა ჯგუფები კი უნდა დარეგისტრირდნენ ქვემოთ მითითებულ თარიღებზე (რეგისტრაციას გადის კლასის მასწავლებელი)
წინასწარ გადმოწერეთ გამოფენის აპლიკაცია:

აიფონისთვის
ანდროიდისთვის
ასევე გადმოწერეთ შესაბამისი დონის სამუშაო ფურცლები.

რეგისტრაცია უკვე დაწყებულია!
გთხოვთ,როგორც პედაგოგი დაუკავშირდეთ გამოფენის კოორდინატორს და მისწეროთ შემდეგი მონაცემები:

რომელ რიცხვში და რომელ საათზე გსურთ კლასის მოყვანა.
ბავშვების რაოდენობა, ასაკი და კლასი
სკოლის დასახელება
თქვენი საკონტაქტო ნომერი

თარიღები
(გთხოვთ, დაუკავშირდეთ შესაბამის კოორდინატორს დღეებისა და დროების მიხედვით)
28 ოქტომბერი:

10-11 სთ, 11-12 სთ, 12-13 სთ, 13-14 სთ, 14-15 სთ, 15-16 სთ, 16-17 სთ – ნუცა თოთლაძე, nutsa1totladze1@gmail.com

31 ოქტომბერი, 7 ნოემბერი, 14 ნოემბერი, 27 ნოემბერი, 28 ნოემბერი:

10-11 სთ, 11-12 სთ, 12-13 სთ – ანა ჩაჩხიანი, Anuki.chachxiani@gmail.com
13-14 სთ, 14-15 სთ, 15-16 სთ, 16-17 სთ – ნუცა თოთლაძე, nutsa1totladze1@gmail.com

2 ნოემბერი, 9 ნოემბერი, 23 ნოემბერი:

10-11 სთ, 11-12 სთ, 12-13 სთ, 13-14 სთ, 14-15 სთ, 15-16 სთ, 16-17 სთ – ანა ბედენაშვილი, ana.bedenashvili.2@iliauni.edu.ge

4 ნოემბერი, 11 ნოემბერი, 25 ნოემბერი:

10-11 სთ, 11-12 სთ, 12-13 სთ, 13-14 სთ, 14-15 სთ, 15-16 სთ, 16-17 სთ – ნუცა თოთლაძე, nutsa1totladze1@gmail.com

15 ნოემბერი, 29 ნოემბერი:

10-11 სთ, 11-12 სთ, 12-13 სთ, 13-14 სთ – ანა ჩაჩხიანი, Anuki.chachxiani@gmail.com
14-15 სთ, 15-16 სთ, 16-17 სთ – კონსტანტინე ჭიპაშვილი, k.chipashvili03@gmail.com

ინტერაქტიული გამოფენის დრო: 25 ოქტომბრიდან 29 ნოემბრამდე
მისამართი: ილიას სახელმწიფო უნივერსიტეტი. G კორპუსი. (გ. წერეთლის ქ. N1)
2022 წელი

პროფესორ ირინა ლობჟანიძის წიგნის „სასრული პოზიციის კომპიუტერული მორფოლოგია: ქართული ენის ანალიზატორი და გენერატორი“ პრეზენტაცია
2022-10-22 16:00
22 ოქტომბერს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება პროფ. ირინა ლობჟანიძის წიგნის პრეზენტაცია: ”Finite-State Computational Morphology: An Analyzer and Generator for Georgian (იხ. Springer Publishing https://link.springer.com/book/10.1007/978-3-030-90248-3).
ნაშრომის შესახებ
ნაშრომი საერთაშორისო სამეცნიერო საზოგადოებას სთავაზობს წლების განმავლობაში ილიას სახელმწიფო უნივერსიტეტში ქართული ენის კორპუსისა და კომპიუტერული დამუშავების მიმართულებით მიმდინარე კვლევის შედეგებს. წიგნი შედგება სამი თავისა და დანართებისაგან. პირველი თავი ეთმობა ქართული ენის მორფოსინტაქსურ სტრუქტურას; მეორე – სასრული პოზიციის ტექნოლოგიის პრინციპების გამოყენებას ქართული ენის ტოკენიზატორისა და მორფოლოგიური ანალიზატორის შესაქმნელად; მესამე თავში კი განხილულია ანალიზატორის შედეგების ტესტირება და შეფასება, შეჯამებულია კვლევის ძირითადი შედეგები.
ავტორის შესახებ იხ. https://faculty.iliauni.edu.ge/arts/irina-lobzhanidze/
პრეზენტაციაზე პროფ. ნინო დობორჯგინიძე შეაჯამებს ლინგვისტურ კვლევათა ინსტიტუტში ქართული ენის კორპუსისა და მორფოლოგიური ანალიზატორის შექმნის მრავალწლიანი პროექტის შედეგებს. მორფოლოგიური ანალიზატორის საფუძველზე შექმნილი ტექნოლოგიური რესურსების შესახებ ისაუბრებენ კიბერლაბორატორია „უნილაბის“ ხელმძღვანელი, პროფ. სანდრო ასათიანი და ამავე ლაბორატორიის პროგრამისტი თემურ ჩიჩუა.
დრო: 22 ოქტომბერი, 16:00 საათი
ადგილმდებარეობა: წიგნის სახლი „ლიგამუსი“, ილია ჭავჭავაძის გამზირი N32
სამუშაო ენა: ქართული
დასწრება თავისუფალია.
2022 წელი

„ისტორიის სწავლება: განათლება და იდენტობის მშენებლობა სამხრეთ კავკასიაში“ – სამხრეთ კავკასიის რეგიონული კონფერენცია
2022-10-24 10:30
24 ოქტომბერს, 10:30 საათზე, ილიას სახელმწიფო უნივერსიტეტში გაიხსნება სამხრეთ კავკასიის რეგიონული კონფერენცია „ისტორიის სწავლება: განათლება და იდენტობის მშენებლობა სამხრეთ კავკასიაში“ მეხსიერების პოლიტიკის შესახებ.
ჰაინრიჰ ბიოლის ფონდის თბილისის ოფისი – სამხრეთ კავკასიის რეგიონი ილიას სახელმწიფო უნივერსიტეტსა და საბჭოთა წარსულის კვლევის ლაბორატორიასთან (SOVLAB) ერთად ყოველწლიურად მართავს სამხრეთ კავკასიის რეგიონულ კონფერენციას მეხსიერების პოლიტიკაზე, რათა მიმოიხილოს ისტორიის კვლევა და სწავლება სამხრეთ კავკასიაში.
მეხსიერების პოლიტიკის მკვლევრები და მეცნიერები აღწერენ, საგანმანათლებლო დაწესებულებები დღეს როგორ განაგრძობენ სამხრეთ კავკასიაში საბჭოთა საგანმანათლებლო პრაქტიკას. საკლასო ოთახებსა და ისტორიის წიგნებში საბჭოთა პერიოდის მსგავსად მოსწავლეებს ხშირად აცნობენ წარსულის ერთ ოფიციალურ ინტერპრეტაციას.
მომხსენებლები იმსჯელებენ ისტორიის სწავლების მეთოდებზე, ისტორიულ ნარატივებზე და განიხილავენ მიმდინარე დებატებს ისტორიის როლზე ახალგაზრდების იდენტობის ჩამოყალიბებაში.
ჰაინრიჰ ბიოლის ფონდი პარტნიორებთან ერთად მხარს უჭერს კვლევებსა და დისკუსიებს მეხსიერების პოლიტიკის მნიშვნელოვან თემაზე და ხელს უწყობს სამხრეთ კავკასიის ქვეყნების დემოკრატიული განვითარების პროცესს.
კონფერენციაში მონაწილეობას მიიღებენ ისტორიის, ანთროპოლოგიის, პოლიტიკის მეცნიერების მიმართულებით მომუშავე მეცნიერები, მკვლევრები და სტუდენტები.
ვრცლად კონფერენციის შესახებ https://bit.ly/3seP9px
სამუშაო ენები: ქართული, ინგლისური
დრო: 24 ოქტომბერი, 10:30 საათი
ადგილმდებარეობა: აუდიტორია B201, ილიას სახელმწიფო უნივერსიტეტი, ილია ჭავჭავაძის გამზირი N32
დასწრება თავისუფალია.
2022 წელი

ერთობლივი დასაქმების ფორუმი 2022
2022-10-24 15:00
24 ოქტომბერს, 15:00-17:00 საათზე, შერატონ მეტეხი პალასის დიდ საკონფერენციო დარბაზში გაიმართება სდსუ – საქართველოს, თსუ-ის, ილიაუნისა და სტუ-ის ერთობლივი დასაქმების ფორუმი.
ღონისძიების მიზანია დამსაქმებლებისა და სან დიეგოს სახელმწიფო უნივერსიტეტი – საქართველოსა და პარტნიორი უნივერსიტეტების საერთაშორისო პროგრამების წარმატებული სტუდენტების დაკავშირება დასაქმებისა და სტაჟირების შესაძლებლობისათვის.
სტუდენტებს, რომლებიც სწავლობენ STEM მიმართულების პროგრამებზე – ელექტრული ინჟინერია, კომპიუტერული ინჟინერია, კომპიუტერული მეცნიერება, სამოქალაქო ინჟინერია, ქიმია/ბიოქიმია – შესაძლებლობა გაქვთ, დარეგისტრირდეთ დასაქმების ფორუმზე 21 ოქტომბრამდე.
სარეგისტრაციო ფორმა: https://bit.ly/3gmuaP3
დაინტერესებულ სტუდენტებს აქვთ შესაძლებლობა, დაესწრონ სან დიეგოს სახელმწიფო უნივერსიტეტის კარიერულ საკითხებზე მრჩევლის, ბრიანა ქუინტეროს ონლაინტრენინგს, სადაც მიიღებენ რჩევებს CV-ის შედგენასთან დაკავშირებით.
ონლაინტრენინგი გაიმართება 19 ოქტომბერს, 20:30-დან 21:30 საათამდე.
Zoom Link: https://bit.ly/3giT4iv
Password: [REDACTED]
გთხოვთ, თან იქონიოთ თქვენი CV-ის რამდენიმე ამობეჭდილი ვერსია, რათა დაინტერესების შემთხვევაში დამსაქმებელს დაუტოვოთ.
დრო: 24 ოქტომბერი, 15:00-17:00 საათი
ადგილმდებარეობა: შერატონ მეტეხი პალასი, დიდი საკონფერენციო დარბაზი
2022 წელი

კვლევის მონაცემების მართვა (Research Data Management) - სემინარი სადოქტორო საფეხურის სტუდენტებისთვის
2022-10-24 19:00
2022 წლის 24 ოქტომბერს 19:00 საათზე ილიას სახელმწიფო უნივერსიტეტის ბიბლიოთეკა გიწვევთ სემინარზე, რომელსაც გაუძღვება მაქს პლანკის (მიუნხენი, გერმანია) ციფრული ბიბლიოთეკის თანამშრომელი დოქტორი ივ ვინსენტ გროსმანი.
სემინარზე დეტალურად განიხილება კვლევის მონაცემების მართვასთან დაკავშირებული ასპექტები: კვლევის მონაცემების დეფინიცია; მეტამონაცემები და სტანდარტები; FAIR DATA პრინციპები; სამართლებრივი და ეთიკური ასპექტები; კვლევის მონაცემების გრძელვადიანი დაარქივება. მომხსენებელი პირველ ნაწილში ისაუბრებს ზოგად არსსა და მნიშვნელობაზე, მეორე ნაწილში კი განიხილავს კონკრეტულ მაგალითებს.
სემინარი საინტერესო იქნება სადოქტორო საფეხურის სტუდენტებისთვის მეცნიერების ყველა დარგში, ასევე მკვლევრებისა და აკადემიური პერსონალისთვის.
სემინარი ჩატარდება 24 ოქტომბერს 19:00 საათზე დისტანციურ ფორმატში.
სამუშაო ენა: ინგლისური
სემინარზე დასწრებისთვის აუცილებელია წინასწარ რეგისტრაცია ბმულზე.
2022 წელი

MDF მედიაწიგნიერების ფორუმი 2022
2022-10-26 10:48
26-27 ოქტომბერს მედიის განვითარების ფონდი (MDF), UNESCO-ს მედია და ინფორმაციული წიგნიერების მე-11 გლობალური კვირეულის ფარგლებში მასპინძლობს ყოველწლიურ მედიაწიგნიერების ფორუმს.
ღონისძიება ხორციელდება ილიას სახელმწიფო უნივერსიტეტთან პარტნიორობითა და საქართველოში აშშ-ის საელჩოს მხარდაჭერით.
ღონისძიება მედია და ინფორმაციული წიგნიერებით დაინტერესებულ ახალგაზრდებს სთავაზობს შემდეგ თემატურ ვორკშოპებს:
გემიფიკაცია – „ცეცხლთან ცეცხლით ბრძოლა: როგორ გავხდეთ ბოროტი გენიოსი და ვმართოთ მსოფლიო”, ლიზა პოოტი, The Bad News Game https://bit.ly/3z32d55
გეოლოკაცია – „როგორ ვიმოგზაუროთ საქართველოს ოკუპირებულ ტერიტორიებზე გეოლოკაციის გამოყენებით”, მაიკო რატიანი, მითების დეტექტორი/MDF; მანანა თევზაძე, საქართველოს ლურჯი ფარი https://bit.ly/3CUnv5V
ნარატივდიზაინი – „როგორ შევქმნათ ჩეტბოტები”, სანდრო ასათიანი და მენტორი თამთა პაპუკაშვილი, ილიას სახელმწიფო უნივერსიტეტის კიბერლაბორატორია უნილაბი https://bit.ly/3eKqHcB
კოდინგი – „რა არის კოდინგი და როგორ შევძლოთ კომპიუტერულ კოდთან მუშაობა”, სანდრო ასათიანი და გიორგი კვარაცხელია, ილიას სახელმწიფო უნივერსიტეტის კიბერლაბორატორია უნილაბი https://bit.ly/3scBGOO
თემატური ვორკშოპების გარდა ფორუმი ტრადიციულად MIL თამაშების ბაზრობასაც უმასპინძლებს და მონაწილეები გაეცნობიან MDF-ის ახალ თამაშს „კიბერხოკერა“.
ფორუმზე წარმოდგენილი იქნება MDF-ის ახალი კვლევა, რომელიც საქართველოში მედიაწიგნიერებისა და დეზინფორმაციის გავლენას სწავლობს.
ღონისძიებაზე მედიაწიგნიერების პროექტის ფარგლებში მომზადებული კლიპების პრეზენტაციაც გაიმართება, რომელთაგან ერთ-ერთი #GlobalFact9-ის ნომინაციის „ყველაზე კრეატიული ფორმატი“ გამარჯვებულია.
ფორუმი 2022 წლის ყველაზე მედიაწიგნიერ ახალგაზრდას და „მითების დეტექტორის” წლის საუკეთესო პუბლიკაციებს გამოავლენს.
მედიაწიგნიერების ფორუმს მედიის განვითარების ფონდი 2019 წლიდან საქართველოში აშშ-ის საელჩოს მხარდაჭერით პროექტის „ახალგაზრდების მედიაწიგნიერების ლაბორატორია პასუხისმგებლობიანი მედია მოხმარებისთვის“ ფარგლებში მართავს.
დამატებითი ინფორმაციისთვის: https://bit.ly/3Dh7Krp
2022

ინტერაქტიული გამოფენა: სამყარო. ადამიანი. ინტელექტი – გახსნითი ღონისძიება
2022-10-26 18:03
25 ოქტომბერს ილიას სახელმწიფო უნივერსიტეტში გაიხსნა გერმანიის უახლესი სამეცნიერო მიღწევებისადმი მიძღვნილი ინტერაქტიული გამოფენა „სამყარო. ადამიანი. ინტელექტი”, რომლის ორგანიზატორებიც უნივერსიტეტთან ერთად არიან გოეთეს ინსტიტუტი და მაქს პლანკის საზოგადოება.
გამოფენა მოგვითხრობს კაცობრიობის დიდ საიდუმლოებებსა და მეცნიერული აზროვნების მიღწევებზე.
„სამყარო. ადამიანი. ინტელექტი“ წარმოადგენს მაქს პლანკის საზოგადოების კვლევის შედეგებს, მიმდინარე და სამომავლო კვლევით პროექტებს გერმანიიდან და სვამს ისეთ შეკითხვებს, რომლებიც კაცობრიობის მიერ ჯერ კიდევ პასუხგაუცემელია.
გამოფენის მიზანია ინტერესის გაღვივება მეცნიერებისა და გერმანული ენის მიმართ.
გამოფენა ხუთი თემატური სფეროსგან შედგება: „სამყარო“, „ჰომო საპიენსის გზა“, „ჩვენი ტვინი“, „ცხოვრება ანთროპოცენში“ და „ხელოვნური ინტელექტი“. თითოეულ მოდულში არის ინსცენირების ელემენტი: მაგალითად, მონიტორი „ფეისმორფინგისთვის”, ატმოსფერული გარსი, რომელიც აჩვენებს დისტანციებს გალაქტიკაში ან თაროები სხვადასხვა ლაბორატორიული ჭურჭლით.
გამოფენაზე, რომელიც 29 ნოემბრამდე უმასპინძლებს დამთვალიერებლებს, გაგაცნობთ ბევრ საინტერესო სამეცნიერო სიახლეს.
QR კოდების მეშვეობით გადახვალთ ვიდეოების, სურათებისა და პოდკასტების სახით წარმოდგენილ დამატებით მასალაზე.
გამოფენა ძირითადად გამიზნულია მოსწავლეებისა და სტუდენტებისთვის, რომლებიც სწავლობენ გერმანულ ენას და აინტერესებთ მეცნიერება. თუმცა გამოფენაზე მოსვლა შეუძლიათ სხვა დაინტერესებულ პირებსაც.
გამოფენის შესახებ დეტალური ინფორმაციისა და რეგისტრაციისთვის: https://bit.ly/3SGxS3n
2022 წელი

საჯარო ლექცია „კიბერუსაფრთხოება, როგორც პროფესია“
2022-10-31 19:00
31 ოქტომბერს, 19:00 საათზე, საქართველოს ეროვნული ბანკი ილიას სახელმწიფო უნივერსიტეტის ტექნოლოგიის სკოლასთან თანამშრომლობით გამართავს საჯარო ლექციას „კიბერუსაფრთხოება, როგორც პროფესია”.
დამსწრეთ შესაძლებლობა ექნებათ, გაეცნონ პროფესიის შესახებ დეტალურ ინფორმაციას: რას ეხება კიბერუსაფრთხოება, რა მოვალეობები შეიძლება ჰქონდეთ ამ სფეროში დასაქმებულ ადამიანებს, გაიგონ მეტი დასაქმების პროცესთან დაკავშირებით და დასვან შეკითხვები.
ღონისძიება გაიმართება საქართველოს ეროვნული ბანკის, ილიას სახელმწიფო უნივერსიტეტის, საგანმანათლებლო პლატფორმა „ფინედუს“, საბანკო ასოციაციის, „თინეთისა” და ხუთი კომერციული ბანკის – საქართველოს ბანკის, ვითიბი ბანკის, ლიბერთი ბანკის, ბაზისბანკისა და პროკრედიტ ბანკ საქართველოს ჩართულობითა და მხარდაჭერით.
ღონისძიებაში მონაწილეობას მიიღებენ კომერციული სექტორის კიბერუსაფრთხოების სამსახურის ექსპერტები. მომხსენებლები ისაუბრებენ კიბერუსაფრთხოების ინდუსტრიის მნიშვნელობასა და ამ სფეროში კარიერის დასაწყებად საჭირო უნარ-ჩვევებზე.

სპიკერები:
დავით პაპუაშვილი, სპეციალიზებული რისკების დეპარტამენტის უფროსის მოადგილე, საქართველოს ეროვნული ბანკი

მოხსენების თემა: „კიბერუსაფრთხოება მარეგულირებლის ყოველდღიურ საქმიანობაში“

ზაზა გაბაშვილი, ინფორმაციული უსაფრთხოების განყოფილების მენეჯერი, TNET

მოხსენების თემა: „ინტერნეტის საფრთხეები; როგორ დავიცვათ თავი მათგან“

ოთარ დანელია, მონაცემთა უსაფრთხოების სამსახურის უფროსი, საქართველოს ბანკი

მოხსენების თემა: „კიბერუსაფრთხოება, როგორც სპეციალობა, და დასაქმების შესაძლებლობები“

ინგა ქარჩავა, საბანკო მიმართულების ანალიტიკოსი, საქართველოს საბანკო ასოციაცია

მოხსენების თემა: „კიბერუსაფრთხოების მნიშვნელობა და გამოწვევები დღეს – რატომ კიბერუსაფრთხოება?“

პაატა შეთეკაური, ინფორმაციული ტექნოლოგიების უსაფრთხოების ოფიცერი, პროკრედიტ ბანკი

მოხსენების თემა: „კიბერუსაფრთხოების დაცვის სისტემები“

რობერტ ჩილინგაროვი, ინფორმაციული უსაფრთხოების განყოფილების უფროსი, ლიბერთი ბანკი

მოხსენების თემა: „კიბერჰიგიენა“

მოდერატორი – ნინი სიმონიშვილი, საქართველოს ეროვნული ბანკის კიბერუსაფრთხოების განყოფილების უფროსი

ეროვნული ბანკის ინიციატივით საქართველოს საფინანსო სექტორი საერთაშორისო ტრადიციას უერთდება და წელს უკვე მეორედ იწყებს კიბერუსაფრთხოების ცნობიერების ამაღლების კამპანიას. კიბერუსაფრთხოების ცნობიერების ამაღლების თვე მსოფლიო მასშტაბით ოქტომბერში აღინიშნება.
კამპანიის შესახებ ვრცლად https://bit.ly/3SLUgbK
სამუშაო ენა: ქართული
დრო: 31 ოქტომბერი, 19:00 საათი
ადგილმდებარეობა: ილიას სახელმწიფო უნივერსიტეტის ტექნოლოგიების კორპუსი, T102 დარბაზი, ქაქუცა ჩოლოყაშვილის გამზირი N3/5
ღონისძიებაზე დასასწრებად გთხოვთ, გაიაროთ წინასწარი რეგისტრაცია https://bit.ly/3FivufV
2022 წელი

პიანისტ გიორგი ბერიაშვილის ლექცია- კონცერტი „ფრანგული მუსიკის ოთხი მწვერვალი“
2022-10-31 19:00
31 ოქტომბერს, 19:00 საათზე, საფრანგეთში მოღვაწე ქართველი პიანისტი და მუსიკათმცოდნე, საფრანგეთის ხელოვნების აკადემიის დელ დუკას პრემიის ლაურეატი გიორგი ბერიაშვილი გამართავს ლექცია-კონცერტს „ფრანგული მუსიკის ოთხი მწვერვალი“, ისაუბრებს კლოდ დებიუსის, ჟან-ფილიპ რამოს, ოლივიე მესიანისა და სეზარ ფრანკის შემოქმედებაზე.
ლექცია-კონცერტზე დამსწრეები გიორგი ბერიაშვილის შესრულებით მოისმენენ ნაწყვეტებს კომპოზიტორების ნაწარმოებებიდან.
კონფერენციის ორგანიზატორია საერთაშორისო ასოციაცია ფრანგული რენესანსის საქართველოს წარმომადგენლობა.
სამუშაო ენა: ქართული
დრო: 31 ოქტომბერი, 19:00 საათი
ადგილმდებარეობა: B201 დარბაზი, ილია ჭავჭავაძის გამზირი N32
დასწრება თავისუფალია.
2022 წელი
